runetrust/blame-folketinget-dk huggingface dataset:
Sophie Hæstorp Andersen (S), 2011-02-01:
Det kommer an på, hvordan kvinderne reagerer på den viden, der er om, at de skal gennemgå en obligatorisk støttesamtale hos en psykolog eller nogle andre.
Jeg vil sige, at jeg faktisk stoler på, at de læger, vi i dag har – de praktiserende læger – tager de samtaler, de har, når en kvinde henvender sig og siger, at hun er blevet uønsket gravid og godt vil diskutere mulighederne for abort, meget alvorligt, og at lægen så både orienterer om den fysiske risiko ved indgrebet med den ene eller den anden metode, afhængigt af hvor langt henne man er i svangerskabet, og om, hvilke muligheder der er for at få hjælp fra samfundets side, bl.a. ved måske at udlevere en pjece og fortælle om, at der findes Mødrehjælpen, man kan ringe til, og at der er mulighed for at tale med andre, hvis man ikke synes, det er lægen, man skal tale med om det.
Hvis man selv sad som menneske over for et andet menneske og skulle rådgive i den situation, har jeg svært ved at se, at man ikke skulle tage det meget, meget alvorligt.
Og derfor kan jeg ikke se nogen grund til, at man indfører obligatoriske samtaler, der ligger i et helt andet regi.
For mig er det vigtigt, at et regionsråd bestående af 40 mennesker med en stemme imod har vedtaget at lave en sygehusplan for hele Region Syddanmark, hvor man har besluttet, at der også fortsat skal være en akutmodtagelse i Svendborg.
Det synes jeg er en meget, meget vigtig beslutning, som jeg tror er taget med meget stor omhu af det her Regionsråd, og det synes jeg man skal respektere, lige så vel som man må respektere det, når Region Midtjylland eller andre regioner lave hospitalsplaner.
Derfor vil jeg også bare sige, at det her med at sige, at det er regionerne, der bestemmer, eller fagforeningerne, der bestemmer, synes jeg egentlig med al tydelighed viser, at den her regering faktisk har tromlet en masse ting igennem, og at vi andre ønsker at inddrage den verden, der ligger uden for Christiansborgs tykke mure, og det skal vi så lastes for på nuværende tidspunkt.
Jeg synes da, det ville være en klar forbedring, hvis man pludselig inddrog regionerne, eventuelt også kommunerne, i en drøftelse af de præhospitale tilbud i fremtiden.
Per Ørum Jørgensen (KD), 2011-02-01:
Jeg hører jo sådan ligesom, at der er en anerkendelse bredt i Folketinget af, at antallet af aborter er for højt, og også, at der er et ønske om at bidrage til, hvordan vi kan sikre mere vejledning og forebygge bedre osv.
Liselott Blixt (DF), 2011-02-01:
Nu er jeg ikke helt klar over, om jeg har forstået spørgsmålet.
Bremse op?
Jeg synes, at vi for hver eneste gang sætter flere penge af til regionerne, og hvad angår Region Midtjylland, så ved vi også, at de har fået en 13 pct.s stigning i deres finansiering, men at de selv er gået ud og har brugt 3 pct. mere, hvilket er en af grundene til, at de så må bremse op, hvis det er det, ordføreren mener.
Ellers har jeg i hvert fald misforstået spørgsmålet.
Sophie Hæstorp Andersen (S), 2011-02-01:
Det er fuldt ud dækkende.
Altså, det er jo sådan, at hvis man kigger på udviklingen i vores sundhedsvæsen, har der år for år været brug for omkring 2 mia. kr. for bare at kunne beholde status quo på udgifter til medicin, udgifter, fordi der bliver flere ældre m.m., men faktum er jo bare, at i de aftaler, man lavede sidste år med regionerne, fik regionerne kun tilført ekstra 1,25 mia. kr.
Det er jo en opbremsning, når man ikke længere får til de basale udgifter.
Sådan ville det også være i vores husholdningsbudget.
Så spørger jeg bare Dansk Folkeparti: Er man enig i, at når de får færre penge i regionerne, bliver de selvfølgelig også nødt til at gå ud at spare i overensstemmelse med det, som de har fået at vide fra finansministeren i Folketinget, at de må bruge på sundhed i Danmark?
Er man enig i, at under alle omstændigheder vil det gøre rigtig, rigtig meget ondt, når de så skal ud at finde for omkring 400-500 mio. kr. i besparelser f.eks. i Region Midtjylland, men tilsvarende også i andre regioner?
Jeg har ikke set en region lige nu, der ikke sparer.
Liselott Blixt (DF), 2011-02-01:
Først og fremmest er det jo en økonomiaftale, man laver.
Som vi kan se, bliver der hvert eneste år tilført flere penge.
Jeg har ikke tallene med mig her, for ellers ville jeg gerne have linet op, hvor mange flere penge, millioner, vi giver hvert eneste år, hvor mange flere operationer og hvor meget mere vi gør inden for sundhedsvæsenet.
Men det har man også i andre lande, kan vi se.
Per Ørum Jørgensen (KD), 2011-02-01:
Jeg fandt aldrig rigtig ud af, om SF støtter forslaget eller ikke støtter forslaget, men det kan ordføreren måske løfte sløret for.
Til det der med, hvem man samarbejder med, kan jeg sige, at det ganske givet vil være væsentligt mere underholdende at samarbejde med både S og SF; om ikke af andre grunde, så på grund af de mange milliarder, som S og SF er i besiddelse af, og som den nuværende regering ikke er i besiddelse af.
Men så længe det er matadorpenge, bliver det nok også kun ved underholdningen, kan man sige.
Med hensyn til den måde, som SF har taget imod forslaget på, kan jeg forstå, at det virker lidt uansvarligt at fremsætte det her forslag, og det bliver skudt lidt hen med, at der snart er valgkamp osv.
Jeg vil bare henlede opmærksomheden på, at SF's statsministerkandidat, fru Helle Thorning-Schmidt, faktisk foreslog det samme for 2 år siden, og det er vi selvfølgelig i Kristendemokraterne inspireret af, altså at man maksimalt må have 30 minutters kørsel til et sygehus.
Så var det også bare noget pjat og useriøst, og var det bare valgkamp fra fru Helle Thorning-Schmidts side?
Der er jo meget, der tyder på det, siden Socialdemokraterne ikke mener det mere.
Jeg fandt aldrig rigtig ud af, om SF støtter forslaget eller ikke støtter forslaget, men det kan ordføreren måske løfte sløret for.
Til det der med, hvem man samarbejder med, kan jeg sige, at det ganske givet vil være væsentligt mere underholdende at samarbejde med både S og SF; om ikke af andre grunde, så på grund af de mange milliarder, som S og SF er i besiddelse af, og som den nuværende regering ikke er i besiddelse af.
Men så længe det er matadorpenge, bliver det nok også kun ved underholdningen, kan man sige.
Med hensyn til den måde, som SF har taget imod forslaget på, kan jeg forstå, at det virker lidt uansvarligt at fremsætte det her forslag, og det bliver skudt lidt hen med, at der snart er valgkamp osv.
Jeg vil bare henlede opmærksomheden på, at SF's statsministerkandidat, fru Helle Thorning-Schmidt, faktisk foreslog det samme for 2 år siden, og det er vi selvfølgelig i Kristendemokraterne inspireret af, altså at man maksimalt må have 30 minutters kørsel til et sygehus.
Så var det også bare noget pjat og useriøst, og var det bare valgkamp fra fru Helle Thorning-Schmidts side?
Der er jo meget, der tyder på det, siden Socialdemokraterne ikke mener det mere.
Karl H. Bornhøft (SF), 2011-02-01:
Jamen jeg synes da bestemt, det er flot, at fru Helle Thorning-Schmidt kan inspirere Kristendemokraterne.
Det synes jeg da er fint.
Der er måske masser af andre områder, hvor man kunne lære noget.
Men det, jeg står her for i dag, er jo sådan set for at forklare, hvad SF vil i den her sammenhæng: Vi vil gå ind i det her, og vi vil være med i arbejdet med at løse den problemstilling, som bliver nævnt i forslaget.
Det er jo netop derfor, at vi lige præcis her i dag siger, at vi gerne vil diskutere det i det videre arbejde, men at vi faktisk også i den forbindelse vil stille krav om, at man finder ud, hvad et forslag af den her karakter så rent faktisk vil komme til at koste, og hvilke præmisser der skal lægges for det geografiske, før man siger, om det er lige præcis den vej, man så ønsker at gå.
Selve princippet passer os fint, men vi vil altså gerne have, at vejen er så konkret, at der kan træffes nogle beslutninger.
Og hvis hr. Per Ørum Jørgensen skulle overveje at gå over til nogen anden side, så skulle det ikke være, fordi det var mere underholdende, så skulle det være, fordi han havde lyst til at få fremmet de mål, som han har tilkendegivet her.
Per Ørum Jørgensen (KD), 2011-02-01:
Det vil bestemt heller ikke ske med nogen forventning om at blive voldsomt meget underholdt, vil jeg sige, men vi vil gerne samarbejde med alle partier i Folketinget; sådan er det, og sådan har det altid været med Kristendemokraterne.
Vi er et parti, der er placeret i centrum af dansk politik, og det vil vi også være fremdeles.
Så vi skal nok bidrage til underholdningen til begge sider, kan jeg love.
Jeg synes alligevel, det også er lidt interessant at se, at der åbenbart er en vis sympati i SF for det her forslag, men samtidig har vi jo så også set SF’s formand, hr. Villy Søvndal, være imod, at der bliver etableret en motorvej mellem Herning og Holstebro, og det må jo også få konsekvenser, hvis der skulle opstå den her ulykkelige situation med, at der vitterlig bliver så mange kilometer at køre, specielt for folk i den nordvestlige del af landet, til et sygehus.
Gør det ikke også indtryk på SF’s ordfører, at formanden faktisk ikke ønsker, at der skal være en bedre infrastruktur i lige præcis det område?
Karl H. Bornhøft (SF), 2011-02-01:
Jeg er ret sikker på, at SF's formand ikke har talt imod, at der kom en bedre infrastruktur.
Der er heller ingen tvivl om, at SF's formand givetvis kunne pege på mange andre elementer, der kunne indgå i en diskussion af den her karakter.
Men jeg tror nok, at motorvejen er den mindste del i den her sammenhæng.
Og hvis vi kunne holde diskussionen på det niveau, tror jeg faktisk, diskussionen ville være godt tjent med det.
Sophie Hæstorp Andersen (S), 2011-02-01:
Jeg vil gerne høre ordføreren for Dansk Folkeparti, om man i Dansk Folkeparti bakker op om, at når der fra regeringens side økonomisk set bremses op i forhold til de midler, man giver til regionerne, så må regionerne sådan set også stoppe op, og at det er regionernes pligt at efterkomme regeringens beslutninger og skabe økonomisk balance inden for de rammer, de har.
Liselott Blixt (DF), 2011-02-01:
Det var mange spørgsmål.
Først og fremmest sagde jeg i min tale, at transport også var en vigtig del, og at det er grunden til, at vi nu har helikoptere.
Det ses faktisk nu, at der bruges helikoptere mange flere steder, og man er også begyndt at bruge søværnets helikoptere endnu mere, end man har gjort før, fordi man har set, at det betyder noget.
Det gør man netop også de steder, så på den måde får man også en kortere transporttid.
Jeg har godt hørt, at man har indgået en aftale, og vi er selvfølgelig også interesseret i at se på, om det går ud over den 14-punkts-aftale, som vi har med regeringen.
Derfor har jeg også kontakt med vores folk i det midtjyske, og jeg håber, at jeg snarligt kommer derop, sådan at vi sammen kan finde ud af, hvad vi gør fremover.
Sophie Hæstorp Andersen (S), 2011-02-01:
Det er Socialdemokratiets politik, at der maksimalt er 30 minutters transporttid til det nærmeste akutberedskab, som er relevant for borgeren.
Men jeg vil indrømme, at selv om der lige ligger et sygehus på matriklen på et sted, hvor der er sat et skilt på, men hvor indholdet ikke lever op til det, borgeren har brug for, er det ikke altid relevant.
Der kan jeg ikke rigtig se hvordan det skulle være relevant for borgeren at komme ind på et lokalt hospital.
Så kan vi jo bare kigge på Region Hovedstaden.
Der ligger et ganske udmærket sygehus i Hornbæk.
Det er nok ikke det, der gør, at borgerne i Hornbæk overlever, hvis de falder om med et hjertestop.
Jeg tror også, at vi nogle gange bliver nødt til at være realistiske og sige, at det, der er vigtigt, og det, der har rykket sig i hvert fald siden 2004, 2007, de mange gange vi har diskuteret det her, er jo, dels de økonomiske rammer regionerne har fået, og hvordan man kan leve op til det her, dels selvfølgelig også den udvikling, der hele tiden foregår i forhold til telemedicin og andre ting.
Vivi Kier (KF), 2011-02-01:
Jeg sidder lige og læser i mine papirer og spørger, om det er korrekt, at Socialdemokraterne var med i aftalen om principperne for specialesammenlægningen, altså at det var det, vi gerne ville.
Og jeg ser her, at man var enige om, at kvalitet om nødvendigt må gå forud for nærhed.
Og så er det måske alligevel man fornemmer, at vi er i et valgår, for det ryger rundt i luften med løfter.
Først hører jeg ordføreren sige, at den her præhospitale indsats og de der 600 mio. kr. er totalt latterlig lidt, og at det ikke duer, og at lige så snart, de kommer til magten, så laver de det om.
Nu husker jeg ikke, at Socialdemokraterne har villet være med til at finde finansieringen for de der 600 mio. kr.
Sophie Hæstorp Andersen (S), 2011-02-01:
Vi har afsat penge på finanslovene for at øge udgifterne til sundhedsområdet, fordi vi mener, at der er områder, der ikke er prioriteret godt nok.
Vi har også sagt, som jeg også sagde i min ordførertale, at vi vil øge aktiviteten på sundhedsområdet, som det er foreslået i »Fair Forandring«, men derudover synes vi bare, at der stadig væk har været en masse roderi med at lave en ny struktur på det her område.
Det er ikke betryggende, at man først melder ud, at der er sygehuse, der skal placeres begge steder, og så bagefter kommer med 600 mio. kr. til den præhospitale indsats.
Man har i øvrigt ikke afsat midler til de akutmodtagelser, som det også er vedtaget der skal være rundt omkring i landet.
Derfor siger vi åbent og redeligt: Når vi kommer til magten, vil vi invitere regionerne til et møde, og så vil vi prøve at lave en status på området og indlede forhandlinger om, hvordan vi kan blive bedre til at leve op til de målsætninger, vi har på området.
Vivi Kier (KF), 2011-02-01:
Jeg forstår, at hvis Socialdemokraterne skulle komme til magten, er det slet ikke dem, der vil bestemme, for det er regionerne, der skal bestemme, eller også er det fagforeningerne, der skal bestemme, eller også er det nogle andre, man inviterer ind, og så må de bestemme, hvordan det skal være.
Så gør man det bare, som de siger.
Mit andet spørgsmål gik på akutfunktionerne – Svendborg og Odense aktuelt, og det er jo så den region, jeg kommer fra.
Jeg sidder også måbende tilbage.
Vi har en borgmester, en socialdemokratisk borgmester, i Odense, der har kæmpet en brav kamp, for at vi fik et højt kvalificeret supersygehus, som kan dække hele det her befolkningsunderlag, placeret i Odense, så vi kan fastholde den høje ekspertise og de mange højt specialiserede funktioner.
Så kommer fru Helle Thorning-Schmidt forbi og lytter lidt til folk fra Svendborg, der er bekymret.
Jeg forstår godt bekymringen, men før supersygehuset står færdigt, vil hele den præhospitale funktion skam være helt på plads.
Nu vil jeg høre: Er det fru Helle Thorning-Schmidt, der bestemmer, at man nu laver en ekstra akutfunktion i Svendborg?
Hvor vil man finde lægerne og pengene henne?
Og er det så ligegyldigt, hvad Odenses borgmester ellers måtte mene om den her sag?
Birgitte Josefsen (V), 2011-02-01:
Jeg kan høre, at S og SF har en forventning om, at de vil bruge 5 mia. kr. mere på sundhedsområdet.
Det lyder jo positivt.
Så regionerne har tilsammen 2 mia. kr. mere at gøre godt med i dette år, end de havde sidste år.
Per Ørum Jørgensen (KD), 2011-02-01:
Tak for det.
Dansk Folkepartis ordfører taler om et anderledes sundhedssystem, som der var for nogle år siden.
Var der også et anderledes sundhedssystem i september 2008?
Jeg står her med et ugebrev, som ordførerens partifælle hr. Peter Skaarup har skrevet, hvori der står, at der med de mange lukninger af mindre sygehuse, som mange amter, siden regioner, har foretaget i de senere år, for nogle mennesker i yderområderne er opstået en uforholdsmæssigt og uacceptabelt lang transporttid til nærmeste akutmodtagelse.
Det skaber utryghed i landsbyerne og øsamfundene, og derfor mener Dansk Folkeparti, at der som udgangspunkt bør sikres en maksimal transporttid på 30 minutter til en akutmodtagelse, uanset hvor i landet man befinder sig.
Hvad er det, der har gjort, at Dansk Folkeparti ikke mener det her mere?
Liselott Blixt (DF), 2011-02-01:
Jamen først og fremmest tror jeg, at det, der er blevet gjort inden for de sidste par år, har været, at man har blandet begreberne.
Det, som jeg ser at Kristendemokraterne vil i det her, er en fuldt udbygget akutfunktion.
Der er forskel på det og så det, at du kommer til en akutskadestue og får hjælp på det område.
Det er nogle af de ting, som vi har sat penge af til, og som vi prøver at gå i forhandling om med regioner og kommuner for at lave noget, der er tæt og nær ved borgeren.
Per Ørum Jørgensen (KD), 2011-02-01:
Jeg går ud fra, at Dansk Folkeparti stadig væk mener, at afstanden betyder noget – jeg ved ikke, om det er noget, man har skiftet holdning til.
Men det er sådan set et kvalificeret akuttilbud.
Der håber jeg så, at vi under udvalgsarbejdet måske kan nærme os hinanden.
Det lyder lidt, som om vi alle sammen mener det samme her; der er så nogle, der måske af forskellige årsager stemmer imod det her beslutningsforslag, men det skal jeg lade være usagt.
I forbindelse med den aftale, der blev indgået så sent som i går i Region Midtjylland – for det synes jeg også er lidt interessant – kom Dansk Folkepartis regionale medlem ud med den melding, at nu måtte Christiansborg træde til, nu måtte Dansk Folkeparti på Christiansborg trække støtten til Gødstrupprojektet.
Hvordan har ordføreren det med, at man faktisk regionalt siger: Nu må I hjælpe os på Christiansborg?
Karl H. Bornhøft (SF), 2011-02-01:
Jeg tror, at man, uanset hvor mange tal man lægger på bordet, skal lade være med at prøve på at tale sig bort fra den kendsgerning, at der rent faktisk sidder nogle regionsråd rundtomkring, der er ved at udføre konkrete besparelser på grundlag af den økonomiske ramme, og det ansvar synes jeg egentlig det ville være rimeligt at man påtog sig.
Så lægger vi jo ikke skjul på, at vi fra S og SF's side har et ønske om at bidrage yderligere til den ramme, fordi vi rent faktisk tror, det er nødvendigt, ikke kun af hensyn til at sikre den behandling, som vi ønsker, men også af hensyn til at sikre, at sundhedstilstanden i det her land bliver bedre.
Og det er så derfor, vi foreslår det, sådan som vi gør.
Liselott Blixt (DF), 2011-02-01:
Det kan så også godt være, at det er, fordi der er nogle, der taler om sundhedsvæsenet, der ikke har forstand på sundhedsvæsenet, for vi ved jo, at der hele tiden sker nogle fremskridt.
Noget af det, som vi andre har diskuteret i de sidste par år, er, at vi gerne vil have nogle diagnostiske centre, vi vil gerne have nogle akutfunktioner, så der, når man bliver indlagt, kommer et hav af speciallæger, der lige ved, hvad man skal behandles for.
Alt det, der hedder speciale, ville vi ikke kunne opnå, hvis vi skulle have så mange sygehuse rundtomkring.
Så jeg mangler stadig væk et svar på, hvordan vi får ressourcerne.
Det er ikke nok at tage nogle helikoptere ud eller sige, at der er nogle ambulancer, der ikke skal køre.
Det giver ikke penge nok.
Hvor kommer ressourcerne fra, og hvordan uddanner vi nogle flere læger?
Per Ørum Jørgensen (KD), 2011-02-01:
Jeg tror, at alle partier er interesseret i at prioritere sundhedsvæsenet markant.
Det er borgernes tryghed, det er borgernes sikkerhed.
Nu startede jeg jo min tale med denne centralisering.
Man kunne måske starte med nogle af alle de her regnedrenge.
Man kan jo også se på, hvad de her supersygehuse koster.
Hvad er det for en omkostning, der ligger i dem?
Prioriterer vi nærhed lige så højt som kvalitet?
Er det to begreber, der skal være modstridende, eller hvordan er den prioritering?
Liselott Blixt (DF), 2011-02-01:
Dansk Folkeparti har bedt om at få en redegørelse og en debat om det her, og det har vi, fordi det ligger os på sinde at gøre noget specielt for den her patientgruppe.
Vi har flere gange i udvalget haft problemstillingen om ventetiden på respirationsafdelingerne oppe, da der det sidste år er flere, der er døde, mens de har stået på venteliste.
Vi har haft ministeren i samråd, og vi har stillet et hav af spørgsmål, men jeg er stadig væk ikke sikker på, at man gør en indsats for disse patienter.
Det, jeg vil have med dette forslag, er, at ministeren tager et ansvar for de patienter på den venteliste, som er mest syge.
Det er eksempelvis patienter, som venter på at få en trakeostomi og en invasiv respirator, fordi de ikke selv kan trække vejret.
De har derfor brug for en operation, hvor der laves et hul i halsen.
Der tilsluttes så en maskine, så patienterne kan trække luften ned i lungerne.
Vivi Kier (KF), 2011-02-01:
Jeg tror, at alle kender følelsen af at få et eller andet i den gale hals, som man siger, hvor vi faktisk får noget ned i vores luftrør og går en lille smule i panik, for nu kan vi lige pludselig ikke rigtig trække vejret.
Det er måske den følelse, som man bedst kan sammenligne det med, når man skal tænke på mennesker, der hver eneste dag, hver eneste time, hver eneste minut har svært ved at trække vejret ordentligt. Vi må desværre også sige, at det er en kendt problematik, vi står med med den her forespørgsel i dag.
Der har været stillet mange spørgsmål til ministeren, der har været samråd og senest et samråd for mindre end 14 dage siden, hvor ministeren kom med en meget grundig redegørelse.
Derfor står jeg også i dag og glæder mig over ministerens tale og over, at vi alle sammen er enige om den tekst, der ligger i forslaget til vedtagelse, om end jeg godt kan høre, at der er nogle, der gerne havde set en anden tekst.
Der er kapacitetsproblemer – det ved vi alle sammen – ikke mindst grundet gode resultater med behandlingen, og det er jo godt, at vi er gode til det herhjemme.
Fra konservativ side ser jeg frem til, at vi bliver orienteret om den løsning, som regionerne – for det er faktisk et regionalt ansvar – sammen med ministeren nu finder frem til i næste uge.
Det skal jo gerne være en løsning, som giver patienter med mangelfuld vejrtrækning en langt bedre livskvalitet end i dag.
Tak for debatten.
Per Ørum Jørgensen (KD), 2011-02-01:
Der er faktisk mange steder, hvor man kan finde de her penge.
Altså, jeg vil sige, at når jeg taler om noget, der er økonomisk uansvarligt, så sigter jeg imod det, at når man placerer sygehusene så langt væk fra borgerne, som det er tilfældet med den struktur, der lægges frem, skal man kompensere for den fejl ved at lave rigtig mange tiltag, der er forholdsvis dyre – akutklinikker, akuthuse, paramedicinere, akutbiler, og jeg kunne næsten blive ved – og det er jo en omkostning, som vil fortsætte kontinuerligt i rigtig mange år frem i tiden.
Hvis man nu tager det vestjyske eksempel – det er jo der, jeg kommer fra, så det er måske der, hvor jeg føler mig mest sikker i den her debat – og ser på, hvad forskellen vil være, hvis man f.eks. bevarer et fuldt udbygget akutberedskab på Holstebro Sygehus i forhold til alle de her tiltag, så tror jeg egentlig ikke, at forskellen vil være særlig stor.
Og må jeg lige minde om, at f.eks. Holstebro Sygehus, som jo er et af de steder, man vil lukke ned, faktisk så sent som i 2007 blev kåret som et af de allerbedste sygehuse i Danmark, og der kunne de også tiltrække personale.
Liselott Blixt (DF), 2011-02-01:
Hr. Per Ørum Jørgensen står og taler om en økonomisk ansvarlighed, som de andre ikke har.
Det, vi andre har været oppe at tale om, er, at skal vi have de fuldt udbyggede sygehuse inden for 30 minutters køretid, vil det, ud fra hvad jeg kan tælle, være en håndfuld sygehuse mere, end vi har i dag.
Det leder mig lidt hen til nogenlunde det samme spørgsmål, som den tidligere spørger stillede, nemlig: Hvor kommer ressourcerne fra, hvor er de økonomiske midler?
Hvordan får man befolket sygehusene med sundhedspersonale, når vi kan se, at Region Sjælland – der i hvert fald skal have et til to sygehuse mere, hvis det stod til forslaget – allerede i dag har 113 ubesatte lægestillinger?
Birgitte Josefsen (V), 2011-02-01:
Jeg vil så bare spørge: Hvad er forskellen på, at der kommer 5 mia. kr. fra den nuværende regering og der kommer 5 mia. kr. fra S og SF?
Altså, er de 5 mia. kr. ikke lige gode, om de kommer fra det ene eller det andet sted, og de kan vel kun bruges den ene gang?
Karl H. Bornhøft (SF), 2011-02-01:
Og når vi lægger 5 mia. kr. mere oven i det, vi ønsker at bruge på vores sundhedsvæsen, giver det altså 5 mia. kr. mere ud over det, regeringen har ønsket at bidrage med, og som vi jo så kan se rent faktisk resulterer i besparelser rundtomkring.
Så så enkelt kan det også stilles op.